b'\n_START_ARTICLE_\nRikspartidagene\n_START_PARAGRAPH_\nRikspartidagen, p\xc3\xa5 tysk Reichsparteitag eller egentlig Reichsparteitag der NSDAP, var det \xc3\xa5rlige partistevnet som det tyske nasjonalsosialistiske arbeiderpartiet NSDAP gjennomf\xc3\xb8rte i \xc3\xa5rene fra 1923 til 1938. Fra 1933, da partiet overtok makten i Tyskland og \xc2\xabf\xc3\xb8reren\xc2\xbb Adolf Hitler ble rikskansler, deltok hundretusener av mennesker p\xc3\xa5 disse partikongressene, veldige arrangementer som ble holdt i N\xc3\xbcrnberg og fikk form av massem\xc3\xb8nstringer av medlemmer og ledere og teatralske opptog av uniformerte folkemasser._NEWLINE_Ordet dag, p\xc3\xa5 tysk Tag, i rikspartidag betyr \xc2\xabforhandlingsm\xc3\xb8te\xc2\xbb eller \xc2\xab(lovgivende) forsamling, p\xc3\xa5 samme m\xc3\xa5te som for eksempel i riksdag.\n_START_SECTION_\nHistorikk\n_START_PARAGRAPH_\nDen f\xc3\xb8rste Rikspartidagen ble gjennomf\xc3\xb8rt i M\xc3\xbcnchen i januar 1923. P\xc3\xa5 grunn av de mislykkede \xc3\xb8lkjellerkuppet 8. november 1923 med p\xc3\xa5f\xc3\xb8lgende taleforbud ble det neste Rikspartidagsm\xc3\xb8tet f\xc3\xb8rst gjennomf\xc3\xb8rt i 1926 og da i Weimar. I 1927 og 1929 ble m\xc3\xb8tene lagt til N\xc3\xbcrnberg etter initiativ fra den sympatisk innstilte lokale politisjefen Heinrich Gareis. N\xc3\xbcrnberg var ogs\xc3\xa5 hovedstaden i Franken, omr\xc3\xa5det til gauleiter og anti-semitt Julius Streicher._NEWLINE_I 1930 og 1931 ble m\xc3\xb8tene forhindret av den sosialliberale regjeringen i datidens Weimarrepublikk og i 1932 manglet partiet midler til \xc3\xa5 gjennomf\xc3\xb8re arrangementet._NEWLINE_Rikspartidagsbyen_NEWLINE__NEWLINE_30. august 1933 bestemte Hitler at N\xc3\xbcrnberg skulle v\xc3\xa6re et fast m\xc3\xb8tested for Rikspartim\xc3\xb8tene med et eget kontor som kunne gjennomf\xc3\xb8re og arrangere de \xc3\xa5rlige m\xc3\xb8tene._NEWLINE_I 1935 ble det opprettet en egen organisasjon, Zweckverband reichsparteitag N\xc3\xbcrnberg, som skulle st\xc3\xa5 for gjennomf\xc3\xb8ring av arrangementene og vedlikehold av arrangementsstedene. Organisasjonen skulle lede arbeidet med opprustning av omr\xc3\xa5dene._NEWLINE_Et elleve kvadratkilometer stort omr\xc3\xa5de s\xc3\xb8r\xc3\xb8st i byen ble utpekt som omr\xc3\xa5de for de store parti-arrangementene. Her ville Hitler og hans arkitekt Albert Speer bygge \xc2\xaben tempelby for bevegelsen\xc2\xbb. \xc2\xabByen\xc2\xbb skulle inneholde kongressbygninger, store felter for oppstilling og marsjering samt gigantiske veier som skulle binde de ulike arrangementene sammen. \xc2\xabByen\xc2\xbb ble ikke ferdigstilt p\xc3\xa5 grunn av Tysklands angrep p\xc3\xa5 Polen i september 1939.\n_START_SECTION_\nArrangementets innhold\n_START_PARAGRAPH_\nInnholdet i arrangementene varierte fra \xc3\xa5r til \xc3\xa5r og arrangementene og omfanget av arrangementene \xc3\xb8kte gradvis utover 30. tallet. Felles for arrangementene var \xe2\x80\x93 i tillegg til de store massem\xc3\xb8nstringene \xe2\x80\x93 at de ulike grupper og avdelinger innen den nasjonalsosialistiske organisasjonen hadde sine egne punkter p\xc3\xa5 agendaen. Det ble ogs\xc3\xa5 arrangert egne idrettsarrangementer under dagene._NEWLINE_F\xc3\xb8rer og rikskansler, Adolf Hitler, spilte en sentral rolle under Rikspartidagene og gjennomf\xc3\xb8rte minst en tale pr. dag ved \xc2\xabN\xc3\xbcrnberg-arrangementene\xc2\xbb i perioden 1934 til 1938. Fra 1935 ble Richard Wagners Die Meistersinger von N\xc3\xbcrnberg fremf\xc3\xb8rt p\xc3\xa5 den f\xc3\xb8rste kvelden av Riksdagene.\n_START_SECTION_\nOppslutning\n_START_PARAGRAPH_\nDet f\xc3\xb8rste arrangementet i 1923 skal ha hatt 7000 deltakere if\xc3\xb8lge datidens lokale myndigheter. P\xc3\xa5 Weimar-arrangementet i 1926 skal det ha deltatt 30\xc2\xa0000 mennesker. I den offisielle boken fra partidagene i N\xc3\xbcrnberg i 1927 estimerer man et antall p\xc3\xa5 om lag 100\xc2\xa0000 deltakere. Da det andre m\xc3\xb8tet som ble avholdt i N\xc3\xbcrnberg (4. Rikspartim\xc3\xb8te) i 1929 deltok 150\xc2\xa0000 mennesker. Etter den nasjonalsosialistiske maktovertakelsen og etter at partidagene ble mer str\xc3\xb8mlinjeformet samlet dagene opp mot en halv million mennesker.'